Številka: 092-320/2021/2

**FINANČNA UPRAVA RS**

**Generalni finančni urad**

Šmartinska cesta 55

1000 Ljubljana

[gfu.fu@gov.si](mailto:gfu.fu@gov.si)

Datum: 25. 8. 2021

Zadeva: Davčna obravnava javne ponudbe naložbenih kriptožetonov

Zveza: Vaš dopis 0920-13834/2021-6 z dne 18. 6. 2021

Z naslovnim dopisom ste nas zaprosili za verifikacijo in dopolnitev pripravljenega odgovora na vprašanje davčnega zavezanca, ali se transakcije, vezane na Security token, z davčnega vidika obravnavajo enako kot transakcije, vezane na Utility/Currency token.

K izpostavljeni dilemi, ali je v Sloveniji glede na veljavno zakonodajo možno izdati naložbene žetone, v nadaljevanju podajamo naslednje pojasnilo:

Agencija za trg vrednostnih papirjev (ATVP) v svojem dokumentu *[Stališča ATVP v zvezi s posvetovalnim dokumentom ICO](https://www.a-tvp.si/storage/app/media/Documents/Naslovnica/Povstercki/Stalisca_ATVP_ICO.pdf)* med drugimpojasnjuje, da žetoni, ki bi vsebinsko ali ekonomsko predstavljali (prenosljiv) vrednostni papir, ne sodijo v obstoječo zakonodajo, saj ne izpolnjujejo zahtev iz Obligacijskega zakonika (Uradni list RS, št. 83/01 in nasl.), in sicer zahtevane obličnosti ter najmanj dveh bistvenih sestavin vrednostnega papirja (obveznosti in izdajatelja).

V stališču ATVP ni obravnavana (ne)možnost izdaje kriptografskega žetona skladno z Zakonom o nematerializiranih vrednostnih papirjih (Uradni list RS, št. 75/15 in nasl.; v nadaljevanju: ZNVP-1). V zvezi s tem menimo, da kriptografski žetoni ne izpolnjujejo zahtev za izdajo vrednostnih papirjev iz ZNVP-1, saj ne omogočajo zapisa vsebine. Tudi t.i. nezamenljivi žetoni (angl. *non fungible tokens* – NFT), ki omogočajo zapis večje količine podatkov kot zamenljivi žetoni, ne izpolnjujejo navedenih zahtev po ZNVP-1. NFT-ji namreč vsebujejo le hash predmeta na katerega kažejo. Katere pravice posameznik pridobi z nakupom NFT-ja, pa vedno piše v spremljajoči dokumentaciji.

Definicijo nematerializiranega vrednostnega papirja opredeljuje ZNVP-1. Apliciranje ZNVP-1 na kriptografske žetone kot vrednostne papirje bi bilo mogoče v smislu 49. člena ZTFI-1 kot prenosljivi vrednostni papirji. Vendar pa NFT-ji niso medsebojno zamenljivi (genus), kar pomeni, da nimajo narave prenosljivega vrednostnega papirja. To pa pomeni, da v njih ne moreš izdati delnice. V NFT-ju bi tako lahko vezal le točno določeno delnico (kot species – a to ne bi bilo smiselno, saj ne bi omogočalo trgovanja – na trgu kupiš neko delnico Krke in ne točno določene delnice Krke) in še to le pod pogojem, da bi bila izdana na način, da lahko narediš njen hash. Če je v KDD ali v papirju pa tega ne moreš.

Ne glede na navedeno organizirano trgovanje s kriptografskimi žetoni, ki bi predstavljali delnico (oz. prenosljiv VP) v tem trenutku ni možno, saj tehnologija veriženja podatkovnih blokov (angl. DLT) ne more izpolnjevati pogojev, ki trenutno veljajo za tržno infrastrukturo. To bo do določene mere omogočeno, ko bo sprejet predlog Pilot DLT Uredbe (pričetek trialogov v septembru 2021). Trenutno so v obliki kripto sredstev lahko izdane le enote skladov in izvedeni finančni instrumenti. Le ti so lahko tudi serijski. Tak primer bi bili stabilni kovanci. Večinoma so namreč strukturirani kot izvedeni finančni instrumenti (*colateralised debt obligation*).

V povezavi z davčno obravnavo transakcij, povezanih z različnimi vrstami kriptografskih žetonov, je že s pojasnilom *[Davčna obravnava poslovanja z virtualnimi valutami po ZDoh-2, ZDDPO-2, ZDDV-1 in ZDFS](https://www.google.si/url?sa=t&rct=j&q=&esrc=s&source=web&cd=&ved=2ahUKEwj3neeOo7ryAhXIDOwKHcmtCWgQFnoECAQQAQ&url=https%3A%2F%2Fwww.fu.gov.si%2Ffileadmin%2FInternet%2FDavki_in_druge_dajatve%2FPodrocja%2FDohodnina%2FDrugi_dohodki%2FOpis%2FDavcna_obravnava_poslovanja_z_virtualnimi_valutami_po_ZDoh-2_ZDDPO-2_ZDDV-1_in_ZDFS.docx&usg=AOvVaw3xsxnj5FrsCBQO5nt5H-64)* pod točko 2.1 med drugim pojasnjeno, da je davčna obravnava različna in je odvisna od njihove vsebine. V tej točki je namreč navedeno naslednje:

*V skladu s 1. točko 32. člena ZDoh-2 se med drugim dohodnine ne plačuje od dobička iz kapitala od odsvojitve premičnin, razen premičnin iz 2. in 3. točke 93. člena tega zakona, in od odsvojitve izvedenih finančnih instrumentov, razen dobička iz kapitala delojemalca, ki odsvoji pravico do nakupa delnic ali pravico do pridobitve drugega premoženja. Pri tem pa navedena določba ne vpliva na davčno obveznost fizične osebe, ki opravlja dejavnost po III.3. poglavju ZDoh-2. Premičnine iz 2. in 3. točke 93. člena ZDoh-2 so vrednostni papirji in deleži v gospodarskih družbah, zadrugah in drugih oblikah organiziranja ter investicijski kuponi.*

Glede davčne obravnave transakcij, povezanih z naložbenimi žetoni po ZDoh-2, se strinjamo z vašim stališčem, da je ta odvisna od vrste dohodka po ZDoh-2, ki ga posameznik doseže na podlagi imetništva oziroma ob odsvojitvi žetona. Pri tem pa je za opredelitev vrste kriptografskega žetona (naložbeni, uporabniški ali plačilni oz. kriptovalute) ključna presoja njegove vsebine. Pri ugotavljanju vsebine pa se upoštevajo pravice, ki jih žeton daje njegovemu imetniku (kot izhaja tudi iz točke 4.4. stališča ATVP)*.* V kolikor žeton po (ekonomski) vsebini predstavlja vrednostni papir, se strinjamo z vašim stališčem, da se davčno obravnava kot vrednostni papir iz 2. točke 93. člena ZDoh-2, dohodek dosežen s takim žetonom pa po ZDoh-2 obdavči kot dohodek iz vrednostnega papirja ustrezne vrste (dobiček iz kapitala, dividende, obresti ali drug dohodek).